antikviteter
Store norske leksikon,Kunst og estetikk,Bildende kunst,Kunstvitenskap,Termer og begreper i bildende kunst
Antikviteter er opprinnelig brukt om gjenstander fra antikken. Begrepet ble senere utvidet til å gjelde gamle gjenstander som folk har funnet det verd å bevare utover deres naturlige brukstid. Det kan være kunstgjenstander av edle metaller – en dreven sølvkanne, et mahogniskap, en vase i porselen med fargerik dekor. Gjenstanden skal ha en viss alder, vanligvis har man regnet med rundt hundre år. Det blir stadig flere unntak fra denne regelen; art deco og funkisstilen vekker for eksempel nå interesse hos antikvitetssamlere.
Samling av antikviteter Hvis man skal samle på antikviteter, er det nyttig å ha kjennskap til stilarter som gotikk, renessanse, barokk, rokokko, empire, historisme, jugend, art deco og funkis. Det er også viktig å vite hvordan gjenstanden er laget og hvordan den funksjonerer. Man må være klar over at det finnes en rekke kopier, reproduksjoner og forfalskninger av antikviteter. Likevel kan kopier også være verdifulle antikviteter. Merking av antikviteter Merkede antikviteter har som regel større verdi enn umerkede. Møbler og glass er merket bare i unntakstilfeller, mens keramikk, sølv og andre metallgjenstander ofte vil være forsynt med merker eller stempler. Merker på keramikk og porselen kan være kunstnersignaturer eller vare- og fabrikkmerker. De kan være håndmalt, trykt eller innpresset. Gullsmedstempler er garantimerker for at metall-legeringer inneholder den lovbestemte prosent rent sølv, eventuelt gull. Stemplene kan også bestå av bymerke, mestermerke eller kanskje kontrollørens merke. På sølv fra senere tid finnes også års- og datomerke. Mange av gullsmedstemplene er identifisert, og gammelt sølv og gull kan derfor ofte bestemmes ganske nøye. Gammelt tinn kan også ofte tydes, mens merker på plett, kobber og messing er sjeldnere å finne. Lovgivning Ifølge lov om kulturminner av 1978, med endringer av 1992, er det forbudt å føre kulturminner (malerier, møbler og annet innbo, drakter, våpen, redskaper og lignende) eldre enn hundre år ut av landet. Når særlige grunner taler for det, kan utførselsforbudet omfatte kulturminner uten hensyn til alder. Alle typer «løse kulturminner» fra før 1537, mynter fra før 1650 og samiske kulturminner eldre enn 100 år tilhører staten om det ikke er mulig å finne eieren. Les mer i Store norske leksikon fajanse  glasskunstg  ullsmedkunst keramikk møbelkunst porselen  rosemaling  treskurd Litteratur Polak, Ada: Antikvitetsboken, ny utg., 1975, isbn 82-03-06932-0, Finn boken  Rostad, Bernhard & Stephan Tschudi-Madsen, red.: Norske antikviteter : fra bygd og by, ny utg., 1998, isbn 82-525-3557-7, Finn boken  Ørnes, Ellen: Antikvitetshåndboka, 1999, isbn 82-7201-264-2, Finn boken  Ørnes, Ellen: Antikvitetsleksikon, 2008, isbn 978-827201-449-9